અરુણોદય
ઊગે છે પ્રભાત આજ ધીમે ધીમે; 
ઊગે છે ઉષાનું રાજ્ય ધીમે ધીમે; 
ઊગે છે પ્રભાત આજ ધીમે ધીમે…

રજનીની ચૂંદડીના
છેડાના હીરલા શા,

ડૂબે છે તારલા આજ ધીમે ધીમે;
ઊગે છે પ્રભાત આજ ધીમે ધીમે…

પરમ પ્રકાશ ખીલે,
અરુણનાં અંગ ઝીલે;

જાગે પ્રભુ વિશ્વમાં આજ ધીમે ધીમે;
જાગે પ્રભુ જીવમાં આજ ધીમે ધીમે;
ઊગે છે પ્રભાત આજ ધીમે ધીમે….

નોંધ
આ કાવ્ય રચના કવિ ન્હાનાલાલ રચિત કાવ્ય નાટક જયા-જયન્ત માં વપરાયું છે.  

ન્હાનાલાલ